Papersnake/gushiwen huggingface dataset:
袁随园君墓志铭
姚鼐（清代）

君钱塘袁氏，讳枚，字子才。其仕在官，有名绩矣。解官后，作园江宁西城居之，曰“随园”。世称随园先生，乃尤著云。祖讳锜，考讳滨，叔父鸿，皆以贫游幕四方。君之少也，为学自成。年二十一，自钱塘至广西，省叔父于巡抚幕中。巡抚金公鉷一见异之，试以《铜鼓赋》，立就，甚瑰丽。会开博学鸿词科，即举君。时举二百馀人，惟君最少。及试，报罢。中乾隆戊午科顺天乡试，次年成进士，改庶吉士。散馆，又改发江南为知县；最后调江宁知县。江宁故巨邑，难治。时尹文端公为总督，最知君才；君亦遇事尽其能，无所回避，事无不举矣。既而去职家居，再起，发陕西；甫及陕，遭父丧归，终居江宁。

君本以文章入翰林有声，而忽摈外；及为知县，著才矣，而仕卒不进。自陕归，年甫四十，遂绝意仕宦，尽其才以为文辞歌诗。足迹造东南，山水佳处皆遍。其瑰奇幽邈，一发于文章，以自喜其意。四方士至江南，必造随园投诗文，几无虚日。君园馆花竹水石，幽深静丽，至棂槛器具，皆精好，所以待宾客者甚盛。与人留连不倦，见人善，称之不容口。后进少年诗文一言之美，君必能举其词，为人诵焉。

君古文、四六体，皆能自发其思，通乎古法。于为诗，尤纵才力所至，世人心所欲出不能达者，悉为达之；士多仿其体。故《随园诗文集》，上自朝廷公卿，下至市井负贩，皆知贵重之。海外琉球有来求其书者。君仕虽不显，而世谓百馀年来，极山林之乐，获文章之名，盖未有及君也。

君始出，试为溧水令。其考自远来县治。疑子年少，无吏能，试匿名访诸野。皆曰：“吾邑有少年袁知县，乃大好官也。”考乃喜，入官舍。在江宁尝朝治事，夜召士饮酒赋诗，而尤多名迹。江宁市中以所判事作歌曲，刻行四方，君以为不足道，后绝不欲人述其吏治云。

君卒于嘉庆二年十一月十七日，年八十二。夫人王氏无子，抚从父弟树子通为子。既而侧室钟氏又生子迟。孙二：曰初，曰禧。始，君葬父母于所居小仓山北，遗命以己祔。嘉庆三年十二月乙卯，祔葬小仓山墓左。桐城姚鼐以君与先世有交，而鼐居江宁，从君游最久。君殁，遂为之铭曰：粤有耆庞，才博以丰。出不可穷，匪雕而工。文士是宗，名越海邦。蔼如其冲，其产越中。载官倚江，以老以终。两世阡同，铭是幽宫。
苦雨中又作四声诗寄鲁望。平上声
皮日休（唐代）

河平州桥危，垒晚水鸟上。冲崖搜松根，点沼写芡响。

舟轻通萦纡，栈堕阻指掌。携桡将寻君，渚满坐可往。
庆东宫生辰二十韵
周必大（宋代）

二圣仁无敌，元良敬有加。
一丁昌火运，三合聚皇家。
帝子初朱芾，天孙更绿车。
东储今启诵，重庆昔勋华。
异表温而厉，英辞正且葩。
日三朝蠖濩，明两照幽遐。
周鲍吾何嗜，齐蒿尔自邪。
金昭全粹质，玉裕绝纤瑕。
唐范刊讹谬，丘经辨等差。
处心宗淡泊，论乐鄙淫哇。
摛藻书盈轴，穿杨箭列靫。
共知文武备，频拜圣神嘉。
盘露清承掌，窗风冷度纱。
佳辰蓂四叶，乐岁粟千秅。
呈瑞芝生草，延年菊试花。
震维春不老，鹤禁寿无涯。
喜气均三殿，恩颁出正衙。
流香传御酒，七宝簇宫茶。
钉坐麟为脯，堆盘枣胜瓜。
子生同九月，鲁国谩多夸。
谒宋文宪公祠
吴振棫（清代）

四贤名姓重金门，晚戍忠州失主恩。卜兆远依香界树，怀乡难主锦江魂。

异时俎豆英灵共，开国文章体格尊。莫向寒芜悲马鬣，孝陵南望暮烟昏。
观潮二首
李处权（宋代）

海舶忽惊风打头，观澜又破一年秋。
若为尽作杯中物，安得飞来枕下流。
岂计双凫兼乘雁，谁分去马与来牛。
君王大业追神禹，前日黄龙已负舟。
送张译归
刘敞（宋代）

雪霜载涂春欲晞，江流水驻君北归。南方遐夐久共住，可怜不及双凫飞。
画草虫八物 蟪蛅
李纲（宋代）

戚戚鸣岁暮，不知有春秋。肯信鲲与鹏，同作逍遥游。
山中
方岳（宋代）

暄风已惬绿阴凉，小簟初横六尺床。
如宇宙宽容膝地，与尘埃隔及肩墙。
鸟乌声乐樱桃熟，田舍人忙麦饭香。
留得壁间双不借，尚堪锄水共移秧。
周宪之用余送赵子雍诗韵作属德祖及余同作二首 其二
程俱（宋代）

大云吴中士，妙学兼般舟。笔下走三峡，胸中包九流。

考古自坟典，探玄极方州。别来十五年，邂逅一笑休。

作书不求闻，取重惟桓侯。尚北宫独冷，尘埃忘蹠丘。

尔者稍荐贤，蒲轮遂西游。会当君相间，作诗继何尤。

遥知市门子，人不堪其忧。
拟唐凯乐歌四首 其二 应圣期
王祎（明代）

千载开昌运，三灵恊睿谟。金轮神化衍，玉牒庆源储。

砺带河山誓，幅员夷夏图。大明真普遍，万物尽昭苏。

制作兴王夏，歌讴属帝虞。从此承平后，祯祥纪瑞符。
九月十三日同友人高于仲自省回涂中遇雨 其一
常纪（清代）

寒砧散响入遥空，捣练深闺是处同。黄叶西风鞍马客，那堪秋雨更濛濛。
太常乐章三十首其十六皇帝行奏隆安之曲
杨亿（宋代）

礼备乐成，干健天行。
帝容有穆，佩玉锵鸣。
奉和送金城公主适西蕃应制
阎朝隐（唐代）

甥舅重亲地，君臣厚义乡。还将贵公主，嫁与耨檀王。

卤簿山河暗，琵琶道路长。回瞻父母国，日出在东方。
水调歌头（杨提刑子谟生日）
魏了翁（宋代）

有匪碧岩使，长珮奏琅球。门前初暑才涨，一室淡于秋。帘卷峨眉烟雨，袖挟西川风露，满眼绿阴稠。人物眇然甚，得似此风流。

此何时，公犹滞，剑南州。分明忧在目睫，只恁付悠悠。未问人谋当否，须信天生贤哲，不只等闲休。努力崇明德，巨浸要平舟。
咏史上·丙吉
陈普（宋代）

污茵驭吏习边方，阿保宫人畏霍光。
丞相马前人蹀血，病牛何足累阴阳。
思故人
华岳（宋代）

太乙年来落冀并，几多豪杰未成名。
尧天日月计和玉，胡地山成知耀卿。
卢六驱风能破屋，陈三平水可倾城。
年来幕府勤延揽，何事诸儿未有声。
方孚若真□宅堂前池上作淮南小山题咏者甚多
戴复古（宋代）

妙手能移造化功，壶中幻出九华峰。
山虽云小能栖凤，水不求深贵有龙。
事纪淮南千古胜，记成嘉泰八年冬。
先生不用赋招隐，办了功名访赤松。
次韵徽州胡推官 其二
周必大（宋代）

传道诗仙折简来，破卷雪屋为君开。要将好句誇张籍，故放歌谣吏部才。
次韵秋日五首
姜特立（宋代）

振衣云岫一襟风，送目霜天恨里鸿。
好赋远游挥八极，知公胸次小区中。
题大笑出门卷送李烟客三首 其三
邓云霄（明代）

四方男子事，儿女强牵衣。名岳行应遍，雄心去若飞。

泛交投剌易，高调和人稀。揽胜兼怀古，奚囊满载归。
庐陵曾省元求书见杜宰和韵饯其行
徐鹿卿（宋代）

夫君渐是买臣年，耻眩虚名贾蜡鞭。斗酒新丰无饮伴，宫袍采石诧诗仙。

寒花傲节休嫌晚，蟠木为容不假先。更上诗坛参杜甫，清谭相对纸生烟。
三月晦日与邵石诸友閒游东园分得空字
真山民（宋代）

韶光收拾太匆匆，眼底浮花一扫空。
留得数枝红药在，五更分付与东风。
送别
郎士元（唐代）

穆陵关上秋云起，安陆城边远行子。

薄暮寒蝉三两声，回头故乡千万里。
陈明卿觅瓦盖屋
姚勉（宋代）

玉川幸有数间屋，子美怕卷三重茅。
为君觅费易陶瓦，夜窗写诗听雨敲。
芙蓉金菊间开
顾清（明代）

时至园林百卉芳，纷纷紫绿间青黄。芙蓉不带春风面，依旧寒花一处香。
登东塔
胡缘（清代）

绝顶风扶上，何从著点愁。菰蒲初出水，鸿雁渐惊秋。

黄叶林中寺，夕阳溪上楼。登临还极目，得句又句留。
示龟山平老 其二
韩驹（宋代）

水横绝浦曾争渡，浪打船头又少留。安得一舟淮上钓，水生水落任沉浮。
中和节后园
韩琦（宋代）

半销残雪在庭柯，寂寞园林试强过。正病寒威连月困，不知春色一朝多。

小桃楼角香心动，百舌枝头语意和。促理新声加酿酒，只忧韶景去如梭。
春日杂兴（二首）
周启（明代）

一片残红落紫苔，笙歌无梦到楼台。
溪山昼锁石桥断，山雨夜添春水来。
江上客扶归马醉，柳阴人唤打鱼回。
不知上苑花开否，无路行看羯鼓催。
孙夫人挽诗
魏了翁（宋代）

庄重知为女，宽和解相夫。
母慈均众子，妇道尽皇姑。
春日鸣抟黍，秋风撼毕逋。
尚迟彤管笔，宿草卧龟跗。
寄题吴介夫专壑七咏·专壑
刘学箕（宋代）

竹原与草堂，转眼事非旧。
一壑今独专，造物有付授。
太上皇后合端午帖子词
汪应辰（宋代）

仁心均动植，风化正邦家。
福庆方骈集，灵符尚辟邪。
贺新郎·秋晓
蒋捷（宋代）

渺渺啼鸦了。亘鱼天，寒生峭屿，五湖秋晓。竹几一灯人做梦，嘶马谁行古道。起搔首、窥星多少。月有微黄篱无影，挂牵牛数朵青花小。秋太淡，添红枣。
愁痕倚赖西风扫。被西风、翻催鬓鬒，与秋俱老。旧院隔霜帘不卷，金粉屏边醉倒。计无此、中年怀抱。万里江南吹箫恨，恨参差白雁横天杪。烟未敛，楚山杳。
张平甫哀挽
姜夔（宋代）

将军家世出臞儒，合上青云作计疏。
吴下宅成花未种，湖边地吉草新锄。
空嗟过隙催人世，赖有提孩读父书。
它日石羊芳划路，弟兄来此一沾裾。
立春帖子·太上皇帝阁
周必大（宋代）

溥博参洪造，希夷法自然。
鸿名称盛礼，玉册趁新年。
读前明贡月楼先生倦飞吟及当时同僚和作赋此纪之
王家枚（清代）

鲲鹏变化北溟起，抟风上击三千里。摩云八翼忽乘空，鹏雏先向天池徙。

暨阳城外龙山趾，世泽上追汉御史。忆昔弘治乙卯秋，父子同举魁多士。

才名伯仲陈纪群，承家已足称桥梓。郎君跨灶更轶伦，三年报政官直指。

抗章首劾外戚横，触邪先从内官始。是时朝政由奄人，廷杖三十矫称旨。

纵然日月旋更明，一副提刑卒致仕。阿翁时官农部郎，粉署承恩荣金紫。

一夕倦游归去来，睥睨簪缨如脱屣。新篇赋就倦飞吟，传钞顿贵洛阳纸。

自时哲人早知机，时哉仿佛山梁雉。荐绅祖道同赋诗，斗捷争妍各逞技。

城北徐公朱紫阳，才华倜傥尤可喜。迄今世变几沧桑，卷轴纷纶目炫视。

二疏之后作者谁，千古清风堪媲美。
翠玉楼和胡端逸韵
文天祥（宋代）

客影鱼千里，年华柳十围。
白云栖石密，黄鹄出烟微。
江少秋风老，湖山晚日晖。
郁孤台上望，野阔犊初肥。
和晏相公小园静话
韩维（宋代）

祓除名利开清论，柬汰文章到古风。日暮园林洒微雨，一樽犹对菊花丛。
送毛君致仕还乡
苏辙（宋代）

古人避世事，岂问家有无。
但言鸿鹄性，不受樊笼拘。
公家昔盛鸿，阡陌连三衢。
食廪济寒饿，婚嫁营羁孤。
千金赴高义，脱手曾须臾。
晚为二千石，得不偿所逋。
抚掌不复言，但以文字娱。
我恨见公迟，冉冉重霜须。
高吟看落笔，剧饮惊倒壶。
负罪不自知，适意忘忧虞。
忽闻叩天阍，言旋故山庐。
朋友不及谋，亲戚亦惊呼。
人生各有意，何暇问俗徒。
嗟我好奇节，叹公真丈夫。
天高片帆远，目断青风徂。
惟应东宫保，迎笑相携扶。
行吟二首
梅尧臣（宋代）

寘蚁橘林下，正在结实时。
附缘与出入，安可责於斯。
养大不问细，使远不问迟。
远迟必有报，细大必有期。
休哉豢龙氏，终自辨蛟螭。
暮春同于桐江汪钟如吴五崖游张氏园晚过啸公房并蒲浪 其三
田雯（清代）

雨余蜡屐转溪湾，寻胜招提未拟还。花下远公须置酒，春来谢客几登山。

寺藏橘刺藤梢里，人在蜂须粉间。向晚讲堂钟磬寂，一时尘念欲全删。
寄赵灵秀
翁卷（宋代）

千山落叶深，高树不藏禽。
游子在何处，故人劳此心。
闲灯妨远梦，寒雨乱愁吟。
僧奭曾相约，花时共一寻。
无弦琴 本名怨朱弦，王世贞自度曲。因用其体以檃栝归去来辞
易顺鼎（清代）

指斜川、归去来兮。形役徒劳，既往难追。短艇轻飏，迷途未远，飘风习习吹衣。

载瞻衡宇，晨星熹微，稚子欢迓柴扉。纵荒他三径，菊意松情，犹自依依。

时向东皋舒啸，却倚南窗寄傲，一醉休辞。况园小还堪日涉，真趣谁知。

问遑遑意欲何之。矫首遐观，鸟倦云迟。请息交游，莫忘情话，世应与我相遗。

琴书足乐，富贵难期。农父又告春归。便或乘烟舸，或命巾车，访岫寻溪。

且喜物情皆畅，更感吾生易尽，倚杖吟诗。聊乘化、乐夫天命，余复奚疑。
赴南恩道间和杨体南三首
黄公度（宋代）

白鸥应怪旧盟寒，斗粟低徊真强颜。
更度桑乾隔并土，不堪回首旧家山。
丁丑岁冬夜发家书二首 其二
李光（宋代）

越国今安在，湖边想旧居。衡阳空有雁，不寄一行书。
谒扶胥南海庙
曾丰（宋代）

南海大都会，扶胥拱圣王。
卜灵终自显，两庙屹相望。
香火夤缘在，河沙劫数长。
昌黎韩子记，相与作存亡。
名新酿曰白鸥波以一尊送佑圣观刘高士
张镃（宋代）

酒熟将何字，白鸥波正如。
一瓢谁合饮，高士观中居。
汗漫涵无象，鸿蒙洽太初。
醒来松户晓，应念臭於帤。
自松江抵苏州舟中
黄堂（清代）

千涧复万涧，出湖旋入湖。桥多帆屡落，村小店仍孤。

酒艇供晨饮，吴歌当夜呼。秋风起寥泬，还与问莼鲈。
杜甫画像
王安石（宋代）

吾观少陵诗，为与元气侔。
力能排天斡九地，壮颜毅色不可求。
浩荡八极中，生物岂不稠。
丑妍巨细千万殊，竟莫见以何雕锼。
惜哉命之穷，颠倒不见收。
青衫老更斥，饿走半九州。
瘦妻僵前子仆後，攘攘盗贼森戈矛。
吟哦当此时，不废朝廷忧。
常愿天子圣，大臣各伊周。
宁令吾庐独破受冻死，不忍四海赤子寒飕飕。
伤屯悼屈止一身，嗟时之人死所羞。
所以见公像，再拜涕泗流。
推公之心古亦少，愿起公死从之游。
尝酒听歌招客
白居易（唐代）

一瓮香醪新插刍，双鬟小妓薄能讴。管弦渐好新教得，

罗绮虽贫免外求。世上贪忙不觉苦，人间除醉即须愁。

不知此事君知否，君若知时从我游。
度南明和尚意拟颂
释景元（宋代）

我有明珠一颗，切忌当头错过。
虽然觌面相呈，也须一槌打破。
冷泉亭
俞桂（宋代）

步入侵云岭，亭高路恰平。
池边幽树占，水底细沙明。
无友诗难咏，逢僧话转清。
此中真胜地，林寂鸟无声。
凿池觅金鲫四首 其二
唐桂芳（明代）

得得频来照鬓腮，窗前何吝破苍苔。春风草长容蛙闹，夜雨泥融许燕来。
偈颂七十二首
释祖钦（宋代）

利刀拈起白如霜，可惜无端成自伤。
消尽少林三尺雪，古今天地只寻常。
寄韶石长老求柏栽
余靖（宋代）

森然桃李阴，当春皆手植。
更求青青枝，要见岁寒色。
陪范公登承天寺竹阁
章岷（宋代）

古寺依山起，幽轩对竹开。
翠阴当昼合，凉气逼人来。
夜影疏排月，秋鞭瘦竹苔。
双旌容托乘，此地举茶杯。
戏赠黄得山入山穫稻二首 其一
王慎中（明代）

持䥥往刈稼如云，直与农夫割亩分。倘遇庞眉荷蓧者，应讥四体不曾勤。
临江仙·庭空客散人归后
李煜（五代）

庭空客散人归后，画堂半掩珠帘。林风淅淅夜厌厌。小楼新月，回首自纤纤。
春光镇在人空老，新愁往恨何穷！金窗力困起还慵。一声羌笛，惊起醉怡容。
送赵判官赴黔府中丞叔幕
李白（唐代）

廓落青云心，结交黄金尽。
富贵翻相忘，令人忽自晒。
蹭蹬鬓毛斑，盛时难再还。
巨源咄石生，何事马蹄间？
绿萝长不厌，却欲还东山。
君为鲁曾子，拜揖高堂里。
叔继赵平原，偏承明主恩。
风霜推独坐，旌节镇雄藩。
虎士秉金钺，蛾眉开玉樽。
才高幕下去，义重林中言。
水宿五溪月，霜啼三峡猿。
东风春草绿，江上候归轩。
和持国登开宝寺上方院寄孔宁极崔象之孙曼叔
刘敞（宋代）

重山抱城起，清川带野回。深严古佛寺，嵽嵲耸高台。

此地宜眺古，冠绝都城隈。远近见千里，令人心目开。

忆在七月中，丞相自魏来。百官迎道傍，休骑兹徘徊。

衣冠相胜凌，尘土如炎灰。我随众人趋，出入再历阶。

不得及此时，披襟濯氛埃。至今意耿耿，负愧不可裁。

迩来读君诗，足慰平生怀。忽如升其巅，四顾心悠哉。

往者不可及，信陵久已颓。来者不可见，孔侯与孙崔。

古今殊茫茫，慨叹成欢哀。会复从君游，于焉谢崔嵬。
答二郭诗三首 其二
嵇康（魏晋）

昔蒙父兄祚，少得离负荷。因疏遂成懒，寝迹北山阿。

但愿养性命，终己靡有他。良辰不我期，当年值纷华。

坎凛趣世教，常恐婴网罗。羲农邈已远，拊膺独咨嗟。

朔戒贵尚容，渔父好扬波。虽逸亦已难，非余心所嘉。

岂若翔区外，餐琼漱朝霞。遗物弃鄙累，逍遥游太和。

结友集灵岳，弹琴登清歌。有能从我者，古人何足多。
头巾
华岳（宋代）

堪笑吾邦几秀才，头巾不会自安排。
先因待制推将起，又被同知拽下来。
换巢鸾凤 张东园送洋鸡一只赋此报之
厉鹗（清代）

一讯槎风。有双栖锦羽，携取筠笼。抱时春屿里，啼处晓波东。

洪笼花下几回逢。乍呼小名，朱朱未通。瑶窗远，想误却、汜人同梦。

珍重。谁乞种。持比汝南，噤㾕神偏耸。帻染蛮砂，尾捎蜃雨，特地移窠分送。

我已无心舞秋宵，负雏看啄苔阶缝。凭丹青，唤梅家、写伊飞动。
松阴鸣鹤图
朱诚泳（明代）

引颈划然鸣，松阴转二更。海天风露冷，秋气一般清。
夜直玉堂读王仲行正字文编用入馆新诗韵
周必大（宋代）

轶材腾骥騄，涌思决河渠。
枝茂根先实，名高士岂虚。
君王怜旧土，馆殿有新除。
努力功名会，燕然欠大书。
同汤尧文朱子忠看菊二首 其二
欧大任（明代）

盏为黄花送几巡，夜深烧烛尚留宾。独怜不敢登坛赋，五鹿偏愁折角巾。
萧著作宰丰城
梅尧臣（宋代）

王都二月花正开，社雨作阴迎燕子。
人先春色向江南，江南春色归春水。
拍岸绿波生荻芽，晨羞聊可助甘旨。
县涂为政子所谙，不敢赠言言日鄙。
次韵吕居仁见寄
李彭（宋代）

井锉澹疏烟，幽忧废寒暑。孤云起幽屿，泽物犹能雨。

殷殷空里起，何曾濡厚土。燕鸿且长饥，谁能投枉渚。

知心不识面，公子实楚楚。五叶活国谋，摩挲噤不吐。

胜日觅羊何，幽期得支许。才高赋雌蜺，识远辩鼮鼠。

兰荪无异县，臭味同此举。开岁欲问津，梦逐寒江橹。
太皇太后合春帖子六首
苏颂（宋代）

上寿春朝观外庭，诏恩不许会公卿。
即时二史书谦德，只使群官进姓名。
具足观修诀
晃逈（宋代）

三空一不空，悟入势孤雄。
得道加殊称，超天自在公。
踏莎行·润玉笼绡
吴文英（宋代）

润玉笼绡，檀樱倚扇。绣圈犹带脂香浅。榴心空叠舞裙红，艾枝应压愁鬟乱。
午梦千山，窗阴一箭。香瘢新褪红丝腕。隔江人在雨声中，晚风菰叶生秋怨。
奉和圣制初出洛城
张九龄（唐代）

东土淹龙驾，西人望翠华。山川只询物，宫观岂为家。

十月回星斗，千官捧日车。洛阳无怨思，巡幸更非赊。
题端正树
温庭筠（唐代）

路傍佳树碧云愁，曾侍金舆幸驿楼。

草木荣枯似人事，绿阴寂寞汉陵秋。
旅怀
晁说之（宋代）

春来归计尚茫然，往事知非莫问天。
九牧勤王谁误国，千门受箭悔开边。
立朝不得当言路，在野无从自行田。
谁念龙锺湖海畔，苦遭风雨日留连。
送鲁漕四首
吴芾（宋代）

不贪燕寝日凝香，只要归休深处藏。
大火已流秋尚暑，商飚微动夜初凉。
身縻官事老不止，心著家山梦更长。
颇羡浙东新使者，如今衣锦更还乡。
杂感五首以不爱入州府为韵
陆游（宋代）

鷽鸠抢榆枋，枯鱼过河泣；鹏鲲九万里，此岂汝所及。
丈夫志古人，绝世而独立，远游马蹄穿，高卧剑锋涩。
其初所抱负，固自高嶪岌，安能与儿曹，俛首就维絷？君看折腰趋，孰若举手揖？芝老尚可餐，修门戒轻人。
奉陪吕使君楼上夜看花
段弘古（唐代）

城上芳园花满枝，城头太守夜看时。

为报林中高举烛，感人情思欲题诗。
新安侯夫人俞氏挽词
范成大（宋代）

蚤兆于凰卜，来嫔驷马车。夫君宜竹帛，子舍各诗书。

露薤丹旌举，风杨组帐虚。空馀彤管训，他日照乡闾。
锁窗寒 蔷薇，拟清真
姚华（清代）

暗里春归，犹留后约，晚芳朝露。明窗未敞，爱早客来挥麈。

展胭明房栊画屏，楝风几日晴无雨。正水晶换箔，波纹吹动，淡香初吐。

微度。浓阴处。讶似自兰畦，过从药圃。单衣试酒，此际何人尊俎。

尚糅春入盏如人，小红秀色眉更妩。趁光阴郑重，今番待作牵衣语。
和杨恒叔集中一作托恒叔呈同事黄公
吴琏（明代）

莫厌驱驰志欲更，丈夫期见许长城。野花有泪向谁滴，春鸟无依惟乱鸣。

塞北虏尘应着眼，江南民力可留情。同乡同宦应同志，要使前人识后生。
赠别刘元瑞还寄苕溪四首 其三
顾璘（明代）

不筑江东宅，仍寻苕上庐。乾坤俱传舍，丘壑且樵渔。

托迹庞公隐，陶情逸少书。终泥紫金鼎，安坐讲玄虚。
回文一首
张淮（明代）

华浮月夜静飞神，妙出天工尽夺真。
斜叶趁风摇翅蝶，艳姿嫌酒病心人。
霞翻丽质晴烘日，露浥微香暖涴尘。
家世古称应独魏，花飘未尽占芳春。
江南
王安石（宋代）

江南春起柂，秋至尚波涛。
问舍才能定，呼舟已复操。
行歌付浩荡，归梦得萧骚。
冉冉欲何补，纷纷为此劳。
代柬留王郡公用前韵
邵宝（明代）

微恙求归已上书，西川幽梦落溪居。观风步远春耕畔，治狱心劳夜烛馀。

高调欲将公比凤，閒情敢谓我知鱼。莫言借寇非今事，召杜从来父母如。
送翁灵舒游边
徐照（宋代）

孤剑色磨青，深谋秘鬼灵。
离山春值雪，忧国夜观星。
奏凯边人悦，翻营战地腥。
期君归幕下，何石可书名。
孙氏池亭
俞瑊（宋代）

壁介山水间，幽棲愧尸禄。
眠食行坐处，山光水声足。
嗟我心未厌，出郊搜胜躅。
尝闻隐者居，未为人所目。
素商适丁序，一空老林簏。
飞鞭走崇冈，惟恐到不速。
扪萝出孤险，果得烟霞谷。
神仙何玄怪，刻划乾坤腹。
囊括幽绝景，所谓天下独。
门前白石溪，丁当潄寒玉。
山泉落云头，漫漫泛余绿。
静听宿乌吟，间看浮鸥浴。
万古分池穴，何日此镌筑。
欲探龙颔珠，潭深怯狞毒。
瀑布想匡庐，香山葺茅屋。
松窗风浪摇，石径苔藓覆。
楼藏未见书，园挺耐寒木。
清风谁共延，墙头万个竹。
造化曲尽情，远引空江束。
阴寂窟蛟蜃，雨雹生晴燠。
孙氏何代贤，据此傲此浮俗。
岩留五君诗，尘埋不可读。
殷勤补讹缺，磨写笔屡秃。
开亭追古踪，仙游一朝复。
自惭缚冠冕，暂到不得熟。
何时酬素心，归来免荣辱。
五云门晚归
陆游（宋代）

高城带远林，落日动寒砧。
行客自朝暮，青山无古今。
衰迟惭逸气，忧患足危心。
溪迮滞归艇，何时春水深？
凝霜阁
喻良能（宋代）

归然飞阁榜凝霜，雪散冰丸却暑方。
治郡风流无处觅，只应栋宇是甘棠。
闻李四光丞频游北园因有怀寄
杨亿（宋代）

汉相沙堤连甲第，石家金谷有名园。
雍容陌上鹽邛骑，潋滟齐中北海樽。
过闰已惊春色早，离城殊少谷尘喧。
无由一寄南窗傲，相望迢迢西掖垣。
送人赴试
陈造（宋代）

之子是荆璞，温纯仍琢磨。
诸公推大手，壮岁合贤科。
豹雾三年隐，龙门一跃过。
得诗应自慰，老子阅人多。
咏竹火笼诗
萧正德（南北朝）

桢干屈曲尽，兰麝氛氲消。欲知怀炭日，正是履霜朝。
隋苑（一作李商隐诗，题云定子）
杜牧（唐代）

红霞一抹广陵春，定子当筵睡脸新。

却笑吃亏隋炀帝，破家亡国为谁人。
苦雨
程俱（宋代）

一夜溪流涨几竿，还惊四月雨声寒。灶生蛙黾木生耳，谁信句吴有漏天。
重游天师庵
陈琏（明代）

阆风玄圃知何处，城里仙居亦自奇。珠树深深巢瑞鹤，瑶田春暖长琼芝。

修廊画壁丹青石，老碣文章字画奇。为爱道人谈往事，紫薇花底坐多时。
步云鞋 本名软翻鞋赠玄真观单姑等献履鞋
王丹桂（金朝）

幸遇教风开。和气洽吾怀。玄真清众总仙才。志谦和、恭顺垂慈惠，殷勤献，步云鞋。

妙手巧剜裁。珠宝砌双腮。一回朝礼蹑坛台。待他年、真行真功满，超尘世，赴蓬莱。
苦妇词
刘言史（唐代）

地远易骄崇，用刑匪精研。哀哉苦妇身，夫死百殃缠。

草草催出门，衣堕发披肩。独随军吏行，当夕余欲迁。

来时已厌生，到此自不全。临江卧黄砂，二子死在边。

气哕不发声，背头血涓涓。有时强为言，只是尤青天。

稿蓐无一枝，冷气两悬悬。穷荒夷教卑，骨肉病弃捐。

况非本族音，肌露谁为怜。事痛感行宾，住得贪程船。

必当负严法，岂有胎孕篇。游畋复释麛，羔兔尚免鹯.

何处摈逐深，一罪三见颠。校尉勋望重，幕府才且贤。

兰裙间珠履，食玉处花筵。但勿轻所暗，莫虑无人焉。
吴中兵乱海上征援感事赋怀因寄元美 其三
宗臣（明代）

传檄纷天地，征兵到薜萝。愁来失俯仰，书去畏江河。

痛哭千村暮，横行万骑多。沧洲狂客在，应悔罢鸣珂。
淳佑七年丁未十一月朔蔡久轩自江东提刑归抵
李伯玉（宋代）

清时屏臣奸，琴瑟大更化。
四佞斥昕朝，一札颁丙夜。
明庭集孔鸾，清庙荐琼斚。
堂堂西山孙，藉藉少室价。
给札承晨庐，紬书群玉舍。
功名渠自来，迫逐不容赦。
君心政事本，治化朝廷下。
纪纲始宫闱，国本关宗社。
累章沥忠赤，万口齐脍炙。
迩来忠佞杂，异论淆王霸。
吴天且不容，膴仕骈姻娅。
回遹何日沮，好官从唾骂。
人方酣势利，君独辩奸诈。
同僚俱愧赧，灶婢亦惊讶。
官职一涕唾，名声穷泰华。
列之绍符间，允矣陈邹亚。
江东天一方，使者星言驾。
我亦腾氓廛，何幸寇君借。
国步正艰危，人心实凭藉。
良民困盗贼，螟蟊损禾稼。
豪姓侵细民，荆榛害桑枯。
污官混廉吏，鲍秽熏兰麝。
少烦六辔濡，行见四辈迓。
君诚梁栋材，好与支大厦。
送元二使安西
王维（唐代）

渭城朝雨浥轻尘，客舍青青柳色新。
劝君更尽一杯酒，西出阳关无故人。
还湘南集
沈辽（宋代）

蚤识陶公父子名，未知李老思尤清。后来无复能文客，潇水湘山空月明。
送田丈自代返秦将登华岳 其一
屈大均（明代）

艰难随雨雪，边马急归心。赵塞辞句注，秦关向华阴。

晴开天井阁，夜听羽人琴。两戒河山首，无令壮志侵。
杨谨仲和顷者三诗见贻复次韵六首 其四
赵蕃（宋代）

病骨觉难强，鬓华惊易彫。壮怀鲸访李，老习蚓同萧。

久已思抛笏，悠哉曷泛瓢。东游穴探禹，西上石宾韶。
友人下第因以赠之
李远（唐代）

刘毅虽然不掷卢，谁人不道解樗蒲。

黄金百万终须得，只有挼莎更一呼。
王翚千岩万壑图即用其韵
弘历（清代）

日照层峰罨翠烟，精神入在搆图前。空林阿阁风幡静，便是四禅天上天。
赠别从甥高五
李白（唐代）

鱼目高泰山，不如一玙璠。
贤甥即明月，声价动天门。
能成吾宅相，不减魏阳元。
自顾寡筹略，功名安所存？
五木思一掷，如绳系穷猿。
枥中骏马空，堂上醉人喧。
黄金久已罄，为报故交恩。
闻君陇西行，使我惊心魂。
与尔共飘飖，云天各飞翻。
江水流或卷，此心难具论。
贫家羞好客，语拙觉辞繁。
三朝空错莫，对饭却惭冤。
自笑我非夫，生事多契阔。
蓄积万古愤，向谁得开豁？
天地一浮云，此身乃毫末。
忽见无端倪，太虚可包括。
去去何足道，临歧空复愁。
肝胆不楚越，山河亦衾裯。
云龙若相从，明主会见收。
成功解相访，溪水桃花流。
哀李江州
陈琏（明代）

元纲告衅天柱倾，太白夜夜摇光晶。陈胜之徒起相继，首陷颍蔡次鄂荆。

浩浩妖氛塞天地，不意来薄浔阳城。浔阳江淮一保障，李侯忠义能支撑。

完城练卒矢杀贼，君臣义重视死轻。十万红巾夜飞渡，晓觇山前皆贼营。

羽书沉沉烽火急，霜露肃肃边笳鸣。挺身大小百馀战，斩刈无算贼胆惊。

鼓鼙无声日光薄，阴风西来膏血腥。奈何中外失救援，皇天后土呼不应。

挥戈跃马决一战，临终骂贼口不停。英英烈气排山岳，落落芳名照汗青。

人生自古谁不死，侯今虽死犹如生。我来泊舟谒祠下，奠以寒泉荐菊英。

坐招五老歌楚些，山光水色含馀情。
怀昔
赵蕃（宋代）

君不见昔日朗州刺史贤何多，考功右史考不磨。
当时岂亦为考计，民自思之相与纪。
如何后世异于是，我自为我民为尔。
但忧潦浸务安居，不虑旱年当使水。
一时掘凿恐不深，今日车戽乃无地。
常闻退之勇词讼风伯，甫也亦欲鞭起雷公洗吴越。
我知二子属风雷，引喻政合离骚辙。
虽然柳州{左礻右昔}说义甚显，神且逃难吏何免。
瑶台顶 其四 碧流桥
王翰（唐代）

山下寒泉胜醴甘，板桥倒影静波涵。阑干春晓看鱼乐，踪迹霜晨见客贪。

洗耳欣闻清漱玉，染衣偏爱翠揉蓝。劝君莫怆河梁别，拟泛星槎到斗南。
除夕有感 其二
薛雍（明代）

喜同灯火对家人，翻忆当年客底身。玉秘尚怜刘向业，白纶元是谢方巾。

梅先放白春应早，菊犹留黄岁已新。不叹苍头厌今夕，商耕周钓属天民。
见吴秀才与池妓别，因成绝句
杜牧（唐代）

红烛短时羌笛怨，清歌咽处蜀弦高。

万里分飞两行泪，满江寒雨正萧骚。
偈颂一一二首 其八十五
释清远（宋代）

道可学耶实不可学，心可悟耶实不可悟。不学不悟，真机全露。

实月娑婆，浮生旦暮。眼若不睡诸梦除，古今出入无门户。
仲兄生日家大人作诗恭次元韵
孙应时（宋代）

恭承弧矢射芳晨，三纪风光又一春。深喜团圞娱父母，何当合沓燕宾亲。

百年好共成门户，千万宁忧欠宅邻。满酌期兄增壮志，相携平步上星辰。
金钱花
卢子发（唐代）

轮廓休夸四字书，红窠写出对庭除。

时时买得佳人笑，本色金钱却不如。
惜分飞（别妓）
王之望（宋代）

要眇新声生宝柱。弹到离肠断处。细落檐花雨。夜阑清唱行云住。

洞府春长还易暮。凡客暂来终去。不忍回头觑。乱山流水桃溪路。
守岁应制
沈佺期（唐代）

南渡轻冰解渭桥，东方树色起招摇。天子迎春取今夜，

王公献寿用明朝。殿上灯人争烈火，宫中侲子乱驱妖。

宜将岁酒调神药，圣祚千春万国朝。
胡笳十八拍十八首011
王安石（宋代）

晚来幽独恐伤神，唯见沙蓬水柳春。
破除万事无过酒，虏酒千柳不醉人。
含情欲说更无语，一生长恨奈何许。
饥对酪肉兮不能餐，强来前帐临歌舞。
烛蛾
贺铸（宋代）

鬼蛾来翩翩，慕此堂上烛。
附炎竟何功，自取焚如酷。
感彼万动微，保生在无欲。
不见青林蝉，饮风聊自足。
清稗类钞·咏罗浮藤杖所作
查冬荣（清代）

朝斗坛前山月幽，师雄有梦生清愁。
何时杖尔看南雪，我与梅花两白头。
维摩赞
释可湘（宋代）

谙菩萨之法式，现居士之仪形，
妆如来名。跳下妙喜世界，
悯众生苦，示疾毗耶离城。
万化出於神变，一喙犹如建翎。
洎扣不二之法，何得默而无声。
东园之柳一首
刘基（明代）

东园之柳，萋其黄矣。瞻彼白日，焕其阳矣。眷眷怀思，曷其长矣。

东园之柳，萋其青矣。瞻彼白日，焕其明矣。眷眷怀思，曷其平矣。

东园之柳，冉冉其华。悠悠行人，玄发卒华。瞻彼白日，维怀永嗟。

黄莺于飞，喈喈其音。茕茕行人，悠悠其心。瞻彼白日，维怀永吟。
袁家渴泊舟
乐雷发（宋代）

曾佐元戎洗绿林，此翁何止擅诗声。
久辞骠骑寻瓢饮，谁引鸣驺聒耦耕。
厚礼正罗温处士，浮名还污阮先生。
衡茅那识丝论美，尚拟升堂结社盟。
偈颂一一二首 其九十一
释清远（宋代）

心是根，法是尘，两种犹如镜上痕。痕垢尽时光始现，心法双亡痕即真。

根尘既谢，镜光现前。心法双亡，如何则是。赤𩨘𩪸身无妄想，眼闻耳见离攀缘。
和姜伯辉见赠醉吟画诗
郭祥正（宋代）

苍崖一万丈，中写白玉泉。飞鸟度不得，而我长攀缘。

洗尽心地垢，吟成元化篇。更复有何物，一樽当我前。

忽逢姜伯辉，爽量涵水渊。开谈了无迹，所得全于天。

便欲脱青衫，泛我江东船。结交要终始，相忘复颓然。

径呼妙手画，秋江霜景全。冰轮正卓午，照影无颇偏。

谁能骑蹇驴，世路空流连。咄哉可以往，挥手从飞仙。
采桑子·东君有意观群卉
佚名（宋代）

东君有意观群卉，故放争先。带露含烟。对月偏宜映水边。琼苞露蕊胭脂淡，雪後风前。堪赏堪怜。曾与歌楼佐管弦。
自题小像集唐十二首 其七
瞿士雅（清代）

百遍相看意未阑，了然尘土不相关。扁舟厌泊烟波上，湖水平铺碧岫间。

容貌静悬秋月彩，高情长共白云闲。画中留得清虚质，何用烧丹学驻颜。
赋得荷露
李孙宸（明代）

霏洒何曾见，凝荷始著珠。日边光乍闪，风际有还无。

瓣湿何郎粉，香浮妃子酥。若耶溪畔女，双腕几沾濡。
南华书事诗
朱翌（宋代）

火树烧春明踯躅，紫罗囊笔缀辛夷。
花枝照眼蒙清润，带雨游山亦自奇。
舞者
薛能（唐代）

绿毛钗动小相思，一唱南轩日午时。慢靸轻裾行欲近，

待调诸午起来迟。筵停匕箸无非听，吻带宫商尽是词。

为问倾城年几许，更胜琼树是琼枝。
次韵早春
陈造（宋代）

良辰邀醉得钱无，雪后郊原翠欲铺。
无力晚风摇柳线，有情新日养花肤。
寻芳拟贷愁边意，照水还惊病后臞。
春到只思为圃乐，剩移杞菊种鸡苏。
文笔峰
王赞襄（明代）

一峰屹立万山低，造化生成笔一枝。锐颖常沾雨露泽，光芒直射斗牛墟。

江山北去呈文字，海岛南来作砚池。对此挥毫轻借力，青云独步到天衢。
偈颂一百三十三首 其十五
释居简（宋代）

学道如钻火，逢烟未可休。直待金星现，曹门取郑州。
达磨真赞 其二
释慧空（宋代）

一出南天竺，平欺震旦人。九年皮髓尽，冷地忽翻身。

不思折却当门齿，更向空棺遗只履。而今脚下无几何，不是当年留下底。
持节过京
曹勋（宋代）

与客西游历汴都，荒寒不复见吾庐。
只今黯黯尘埃起，当日葱葱气象无。
虽觉人情犹向化，不知天意竟何如。
遥思阊阖西边路，一夕飞魂绕故居。
给水
王十朋（宋代）

接筒引水下山陬，端为夔民解百忧。长使义泉名不断，莫教人费一钱求。
落花叹
石宝（明代）

牵牛花开香绕风，纤指削成青玉筒。三春晓露沁花蕊，飘飖仙玉凌天中。

当时铅华称游冶，尽日含姿妆不卸。楼头月落尊酒空，短景催人急如马。

临台自觉朱颜非，倚阑泪湿金罗衣。似恨秋风太相虐，积雨阴阴凋绰约。

啼莺无复艳阳时，乳燕空惊旧帘幕，春来秋去何足叹。

君不见五族七贵皆高冠，朱楼画栋连云起，中有殊丽多邯郸。

明珠翠羽缀首饰，紫檀红玉雕阑干。一朝桑田变沧海，脂房秋水空氿澜。

谁能使乌不飞、兔不走。肘后黄金印如斗，庭前有花尊有酒。

高歌一曲三千杯，长与南山作宾友。
乾道七年册皇太子四首
佚名（隋代）

渊中象德，玉裕凝姿。
进退周旋，有肃其德。
既定国本，益隆庆基。
燕及两宫，福禄如灰。
南歌子·驿路侵斜月
吕本中（宋代）

驿路侵斜月，溪桥度晓霜。短篱残菊一枝黄。正是乱山深处、过重阳。
旅枕元无梦，寒更每自长。只言江左好风光。不道中原归思、转凄凉。
眉山史颐老秀才遣人寄诗用其韵答之
晁公溯（宋代）

衰的临沧江，华发羞照映。
人怜貌枯槁，水与心清净。
所居少席暖。况望有屋润。
但期牧鸡豚，那得追驵骏。
为贫未归田，投老聊为郡。
每行芙蓉湖，鱼跃见于牣。
自欣逢外平，兵木适无刃。
愿从贤者乐，俯同农夫庆。
常令燔或炙，安敢骄且吝。
使君非何武，弟子乃乐正。
陈论翻犀革，宴语对麈柄。
却思凌云下，亦致宾客盛。
暇时可数来，念此百里近。
哭京兆庞尹
马戴（唐代）

神州丧贤尹，父老泣关中。未尽群生愿，才留及物功。

清光沉皎群，素业振遗风。履迹莓苔掩，珂声紫陌空。

从来受知者，会葬汉陵东。
和临湘奉议孙敷山归田十咏 其五
徐经孙（宋代）

九重忧责讵能分，不雨羞为出岫云。累疏丐归今得请，保全晚节荷明君。
咏古诗十二首 其九
刘敞（宋代）

苌弘谋周室，愤血死犹碧。子胥殒吴门，江水为之逆。

精能动天地，忠不谕两国。九鼎既西逝，姑苏亦东侧。

偷容习为俗，万世未遽易。形势驱使然，生民岂恶直。
观吴偃画松
施肩吾（唐代）

君有绝艺终身宝，方寸巧心通万造。

忽然写出涧底松，笔下看看一枝老。
对菊读韦苏州诗
韩淲（宋代）

结绶二十载，屡为尘事婴。蹉跎入两鬓，霜雪亦渐盈。

旷然仕京国，颇以岁序惊。寂寞起凉飔，时菊忽已荣。

依丛思浊醪，馀馥襟神清。乐幽惬理性，贫蹇安物情。

休沐得殊赏，感兹宠辱轻。
梅花集句 其九十七
李龏（金朝）

候得南枝腊后芳，斩新气象敞书堂。几回醉嚼春风骨，清杀玉川文字肠。
望牛头寺
杜甫（唐代）

牛头见鹤林，梯迳绕幽深。
春色浮山外，天河宿殿阴。
传灯无白日，布地有黄金。
休作狂歌老，回看不住心。
石机栈
夏宗澜（清代）

石机之栈何其高，湘流急去浮金鳌。长松历落荫云日，天风一金生秋涛。

下有深谷最幽绝，六月炎蒸常积雪。浑疑巨灵开笑口，一望惊心更挢舌。

悬厓直俯冯夷宫，周遭怪石多玲珑。射来是虎缠苔碧，叱处成羊蚀藓红。

我生素负登山癖，每遇高峰频蜡屐。独有兹山不可攀，欲上先愁无羽翼。

安得五日画石手，遣向石矶壁上走。
山居十首 其十
释函可（明代）

出门不过数里，前村独自一家。二老见人必笑，山梨山枣山茶。
寄本兵苏舜泽公 其七
王慎中（明代）

灵州城上月弯弯，洗净尘氛照汉关。唱尽军前横吹曲，回头正见纥干山。
送陈仲容寺丞知冤句
梅尧臣（宋代）

忆昨宿兰省，每倦喜君谈。
月色夜正寒，举杯无再三。
既出罕相夜，必谓跨归骖。
忽来冒炎暑，别我为子男。
冤句隶济阴，桑柘宜农蚕。
应如袭祖德，遗道使之惭。
初闻不择邑，公秫岂所贪。
但能亦种柳，五株垂毵毵。
板舆与东征，足以奉旨甘。
水龙吟 頠家绣山《听琴听箫图》
龚自珍（清代）

红楼一角沈沈，那厢灯火秋娘院。露寒花重，愁多指涩，酒醒人远。

蓦听离鸾，旋来泣凤，累人猜遍。有相思两字，呼之欲出，秋意裂，冰纹断。

两下衷情低按。者沈吟、偿他凄怨。分明不是，山重水叠，几痕纱幔。

六曲春星，二分明月，可怜齐转。把芳心整起，兜衾傍枕，倘能寻见。
山居杂兴
超拳（清代）

鸟宿依窗树，云生对户山。机忘心自远，境寂意俱閒。

花落门常掩，苔深径不删。松风连暮雨，双涧瀑潺潺。
和李文伯暑时五首 其二 麈尾
黄庭坚（宋代）

麈髦副白玉，挥弄柔毵毵。不独效击拂，与君为指南。

诸生临广坐，辩口剧春蚕。此物为解纷，吾常见不谈。
宿合龙山达观寺用张澂达明壁间韵
赵蕃（宋代）

游山到处不拟出，几向官程问山入。
旁人笑我底悠悠，我亦应缘聊兀兀。
平生作诗忌大巧，到此真成肠胃绕。
试将阁笔罢楮生，又病囊中此山少。
入山已破山中云，出山定复松崖根。
合龙端为此得名，达观妙旨又莫论。
再游岳麓示法光其邻道林人言陶士衡旧居也五
胡寅（宋代）

草堂何日傍云根，借问邻家两足尊。
欲买渔舟系江树，先凭屐齿记苔痕。
题王内翰家李伯时画太一姑射图二首 其二
韩驹（宋代）

海上仙山邈云水，神居缥缈凌虚起。风餐露宿不知年，八极浮游一弹指。

何人纸笔作此图，细看尚恐冰为肤。便欲凭轩问连叔，却愁挂壁惊肩吾。

虽有此图传自古，矫矫真容那得睹。万里中州不少留，晓发咸池暮玄圃。

而今玉殿开珠宫，鸾旗鹤驭纷长空。神兮早御飞龙下，愿赐千秋年谷丰。
庚申正月游齐安有诗云水南水北重重柳壬戌正
王安石（宋代）

招提诗壁漫黄埃，忽忽笼纱两过梅。
老值白鸡能不死，复随春色破寒来。
侍郎宅泛池
徐凝（唐代）

莲子花边回竹岸，鸡头叶上荡兰舟。

谁知洛北朱门里，便到江南绿水游。
四民诗 其三 工
范仲淹（宋代）

先王教百工，作为天下器。周旦意不朽，刊之考工记。

嗟嗟远圣人，制度日以纷。窈窕阿房宫，万态横青云。

荧煌甲乙帐，一朝那肯焚。秦汉骄心起，陈隋益其侈。

鼓舞天下风，滔滔弗能止。可甚佛老徒，不取慈俭书。

竭我百家产，崇尔一室居。四海竞如此，金碧照万里。

茅茨帝者荣，今为庶人耻。宜哉老成言，欲攦般输指。
冬闺夜怨
宋徵舆（清代）

落尽飞云暮色寒，黄昏北斗照阑干。可怜一片如霜月，惟有深闺独自看。
次德和韵寄谈李二丈二首
王阮（宋代）

心在淮山下，身行湘水中。
喜抛余子去，恨不故人同。
旧隐劳征梦，浮名任化工。
衡阳春渐暖，终欲伴归鸿。
句
杨亿（宋代）

连天汉水鸭头春，乐府铜鞮艳曲新。
水调歌
佚名（宋代）

一札自天下，五马为民来。潜藩久须重镇，帝命出蓬莱。曾侍九重笔橐，暂剖一州符竹，人谓屈公材。儒术要扬历，玉业待规恢。
庆三元，才四日，寿筵开。夜深仰视霄汉，南极映星台。休说石家父子，休说窦家昆季，乔木即三槐。归觐玉皇案，馀事付盐梅。
次转庵寄用坡公赋梅韵
许及之（宋代）

一夜酸风惊拉槁，雪压茅檐攲欲倒。孰知寒谷自能春，斗坼琼枝故相恼。

两年旧隐住容成，耐冷冲寒起常早。透窗疏影眠未佳，拥被孤吟诗易好。

别来问讯迥相忘，养就苔文从不埽。诗人云远岁云暮，自插一枝怜鬓老。

孤山在望不可到，惆怅馀香委芳草。谁邀配食水仙人，长笛横吹倚苍昊。
废井
梅尧臣（宋代）

陻废不知年，石栏苍藓涩。
渴心空自烦，长绠曾谁汲。
无复语沧波，坎蛙奚所及。
题小赤壁 其二
朱涛（宋代）

千寻石上隐麻姑，会教蔡经起鼎炉。丹成龙去今何在，虎迹岩前叫鹧鸪。
续幽愤
曹邺（唐代）

繁霜作阴起，朱火乘夕发。清昼冷无光，兰膏坐销歇。

惟公执天宪，身是台中杰。一逐楚大夫，何人为君雪。

匆匆鬼方路，不许辞双阙。过门似他乡，举趾如遗辙。

八月黄草生，洪涛入云热。危魂没太行，客吊空骨节。

千年瘴江水，恨声流不绝。
春日田园杂兴二首
魏新之（宋代）

农圃谁言与世违，韶华正恐属柴扉。
天机化外闻幽哢，野色牛边睨落晖。
膏雨平分秧水白，光风小聚药苗肥。
行歌隐隐前村暖，忽省深山有蕨薇。
东郭襟咏十首 其五 柳汀
王汝玉（明代）

閒汀多种柳，窈窕入溪浔。东风花落尽，满地是春阴。
六么令·回风带雨
周密（宋代）

回风带雨，冻涩漏声悄。小窗照影虚白，几误邻鸡报。千树天花绽了。鹄立通明晓。眼空八表。宫袍带月，醉里应迷灞陵道。风静琼林翠沼。片片随春到。吟鞯十里新堤，怪四山青老。玉唾珠尘怕扫。句冷池塘草。白天寒蛟。飞琼何在，梦觅梨云度仙岛。
秀华续咏 其十五 阴丽华
黄金石（清代）

愿作金吾薄帝王，生平愿又娶妻偿。缘何抛却微时剑？忍使糟糠怨下堂。
鹧鸪天·福善天应锡寿祺
张抡（宋代）

福善天应锡寿祺。人生七十古来稀。

我翁更有椿龄在，余庆堂前玉树辉。

传世业，长孙枝。捧杯欢见老莱衣。

一阳渐近门多喜，百禄争迎好事归。
兖州道中驰力上何象冈宗伯
郭之奇（明代）

五岭披云至，三台瞩曜躔。寻常天可级，咫尺日为边。

碧落师臣位，风尘游子鞯。云泥身尚隔，桑梓意堪缘。

宗岱东来近，斗星北正悬。骥程看历块，鹏翼羡垂天。

力绝追风后，时忧运海迁。考槃难遽矢，窃禄更思弦。

辽豕心知恧，楚鸡志自翩。时人今共忽，夫子旧私怜。

顾盻阪车道，拭磨荆水渊。能留双足卞，所恃九方歅。

感激情犹在，琢追质始全。蓬生欣在直，萝附尚需牵。

官阁于君动，金台请自先。筐梅怀女暨，丝组彼姝联。

叩角方长夜，弹冠亦有年。红尘嗟易落，青眼不徒然。

况复岐途泣，徒歌万舞篇。愿言霄羽末，一念日中前。
游大涤山
陈宗古（宋代）

洞天三十六，奇邃此无俦。
笙鹤有时下，神仙何处游。
岩花自照水，谷鸟不啼秋。
尽日松阴底，闲听寒涧流。
彦秫权郡大夫相邀昭亭以病酒不果往得所示佳
李弥逊（宋代）

五马行春路，松行旧不斜。
醉眠方梦草，游骑想穿花。
访古千秋暗，逃禅百虑赊。
归来传丽句，字字敌春华。
对灯咏感
吴锡畴（宋代）

竛竮瘦影伴孤灯，两鬓萧然失旧青。
豪在尚堪论剑术，骨凡何用泥丹经。
半生踪迹如春燕，少日交游类曙星。
閒拂桐丝写幽意，洋洋不为有人听。
夜气
释文珦（宋代）

夜气正冥冥，閒人梦已醒。
上方风磬断，小室雨灯青。
照镜诸心静，忘缘四体宁。
胜他名利客，骑马戴寒星。
王门野寺 其二
孙泉（清代）

破寺炉烟冷，空堂石磬闲。抱泥蜂入户，引子鸟归山。

家近樵渔识，身忙鬓发斑。难忘荒碣畔，执手故人还。
西楼晚眺
张玉孃（元代）

向晚登高楼，帘妆楼上头。
白烟凝野水，望断使人愁。
端午贴子词 其五
真德秀（宋代）

珠箔轻明暑气微，静披图史监前徽。堪嗤唐室耽游燕，谩借裙襦作妓衣。
雷
杜甫（唐代）

大旱山岳燋，密云复无雨。南方瘴疠地，罹此农事苦。

封内必舞瘴，峡中喧击鼓。真龙竟寂寞，土梗空俯偻。

吁嗟公私病，税敛缺不补。故老仰面啼，疮痍向谁数。

暴尪或前闻，鞭巫非稽古。请先偃甲兵，处分听人主。

万邦但各业，一物休尽取。水旱其数然，尧汤免亲睹。

上天铄金石，群盗乱豺虎。二者存一端，愆阳不犹愈。

昨宵殷其雷，风过齐万弩。复吹霾翳散，虚觉神灵聚。

气暍肠胃融，汗滋衣裳污。吾衰尤拙计，失望筑场圃。
送孙学士两浙转运使兼简杭州知府张侍郎
潘阆（宋代）

吴山挂魂碧，浙江入梦清。
旦暮东南望，徒使华发生。
君今运邦计，不得同舟行。
即听江仓丰，竚见汴廪盈。
四安道中所见
牟巘五（宋代）

中秋有约竟须归，未到家时月已随。
不合尽情看到晓，今宵杀漫雨垂垂。
送云太虚禅师住台州报恩寺
释行海（宋代）

高卧北山长懒出，忽辞猿鹤上扁舟。
此行为道无荣念，相送于扁有别愁。
峰顶凉宵明月上，门前终日大江流。
东南一路多奇观，寒拾诸公尽旧游。
宫词
王仲修（宋代）

房星烨烨照明堂，陟配神皇咏我将。
怵惕孝思霜露感，如山降福自穰穰。
小舟自红桥之南过吉泽归三山
陆游（宋代）

霏霏寒雨数家村，鸡犬萧然昼闭门。
它日路迷君勿恨，人间随处有桃源。
偈颂一百二十三首
释崇岳（宋代）

太虚挂剑全生杀，星驰电卷烟豁粗。
可中谁是出头人，长啸一声天地阔。
同毛松龄沈肇熙吴大田游万柳堂书壁
姚燮（清代）

驱马畿东万柳绿，一折一纡随路曲。日光筛动梢头烟，烟末红阑见楼屋。

登楼不见万柳丝，但见明渌摇凉飔。凉飔霏霏动楼影，明渌浮浮碧天静。

低有莺语高燕飞，燕垂红袖莺黄衣。莺歌燕舞留春媚，我忆江南梦中醉。

眼前客尽江南人，低头解唱江南春。低头忽见空庭絮，凄绝残春留不住。

三月春归人未归，春归不去留何为？城岚落日君低唱，沧海流云吾远悲。

落日不落邻钟催，流云来展西山眉。西山黛眉如可即，默与西山致离别。

满楼山色青濛濛，荷华开时多好风。荷华开时燕莺去，我亦迢迢在行路。

谁来赏我壁间句，细酌荷风写纨素。
商於新开路
李商隐（唐代）

六百商於路，崎岖古共闻。蜂房春欲暮，虎阱日初曛。

路向泉间辨，人从树杪分。更谁开捷径，速拟上青云。
再次羊羔酒韵三首
陈造（宋代）

莱子杯盘别样香，春浮亲面日相羊。
老夫底幸沾馀沥，却笑无鱼客孟尝。
送乌
王安国（宋代）

都人供帐国门东，淮海兵符节制中。青琐论思虚夜月，朱幡游衍值秋风。

侯嗟谁在思张仲，民喜重临得次公。内外忘怀能自适，何时谈笑一樽同。
出朝阳门次通州宿燕郊 其二
翁同和（清代）

苇壁添新薄，茅檐缀晚瓜。寻常小村落，珍重古田家。

谷贱非农病，钱荒有众哗。从来富强术，毕竟是桑麻。
晋阳宫基
郑獬（宋代）

金屋无寸瓦，苍然老树青。
海枯露龙穴，火尽见坤灵。
自昔流血处，於今土气腥。
废兴千载事，过耳一飞霆。
杂咏一百首·洛下闳
刘克庄（宋代）

巧历虽千岁，先知一日差。
未能下算子，亦道是占家。
闻蛩
郭震（唐代）

愁杀离家未达人，一声声到枕前闻。
苦吟莫入朱门里，满耳笙歌不听君。
泛湖
练子宁（明代）

雾捲黄沙浪蹴天，衣冠同载泛湖船。香炉倒影凌银阙，瀑布无声落紫烟。

秪可吟诗招五老，那堪接武厕群贤。袖中亦有凌云赋，愿借长风到日边。
车驾北征百官送于土桥
龙燮（清代）

何代无征伐，威容异往年。霓旌将雾扫，羽骑若云连。

日绕飞龙御，山开饮马泉。狼居胥勒石，扈从有群贤。
偈颂一百三十三首 其七十一
释居简（宋代）

一发中的，百发破的。碧云十字路头，又添三害之一。
题陈主事元宗渔洲雅集诗用秋来凫雁下方塘元韵 其二
谢晋（明代）

可怜磐石上，垂柳拂行杯。新妆明水底，木末芙蓉开。

荡舟人远近，风外送歌来。
还俗尼（本旧歌妓）
吴融（唐代）

柳眉梅额倩妆新，笑脱袈裟得旧身。三峡却为行雨客，

九天曾旧散花人。空门付与悠悠梦，宝帐迎回暗暗春。

寄语江南徐孝克，一生长短托清尘。
安仁道中
赵汝鐩（宋代）

半月离乡井，家音杳不闻。
路危多半缺，桥朽忽中分。
秋尽风搜叶，日沉岩宿云。
荒村店虽陋，店主颇殷勤。
冬夜
陆游（宋代）

悠悠孤梦伴余酲，窗下寒灯黮闇明。
雪意欲成风正恶，渔舟忽过雁群鸣。
志衰但有徂年感，身没应无後世名。
犹幸耄期身粗健，天公元不负书生。
送友人下第东游
司马扎（唐代）

出门皆有托，君去独何亲。
阙下新交少，天涯旧业贫。
烟寒岳树暝，雪后岭梅春。
圣代留昆玉，那令愧郄诜。
草虫二咏 其一 螳螂捕蝉
倪谦（明代）

蜕壳清高寄碧柯，宁知螳背已操戈。人生得意须回首，近日吴园露更多。
庆元二年恭上太皇太后皇太后太上皇帝太上皇
佚名（隋代）

缛备既登，宝册既膺。
喜洽祥流，云孙川增。
天子万年，鸣玉慈庭。
惠我无疆，诜诜绳绳。
木兰花慢
秦观（宋代）

过秦淮旷望，迥萧洒、绝纤尘。爱清景风蛩，吟鞭醉帽，时度疏林。秋来政情味淡，更一重烟水一重云。千古行人旧恨，尽应分付今人。

渔村。望断衡门。芦荻浦、雁先闻。对触目凄凉，红凋岸蓼，翠减汀苹。凭高正千嶂黯，便无情到此也销魂。江月知人念远，上楼来照黄昏。
徽庙鹡鸰图为冯庸庵赋
陈琏（明代）

幽禽一个写来真，犹带宣和墨色新。二百年馀依旧好，不随艮岳化为尘。
次常之暑中即事韵五首 其二
许及之（宋代）

破暑薰风破甑轻，井泉新汲濯新清。乱蝉为我翻多事，时有黄鹂一个鸣。
风摧庭菊殆尽用少陵茅间为秋风所破歌韵
恒仁（清代）

东窗日白林鸦号，居士偃卧三间茅。有如瘦马嘶寒郊，忽惊撼间风萧梢。

波涛万顷翻檐坳，南箕簸扬不遗力。荒园草木遭戕贼，起视槐柳余空株。

竹枝摧折救不得，就中芳菊可痛惜。篱边狼籍无颜色，黄花惨淡叶深黑。

直疑风伯心似铁，粗豪不惜风景裂。秋深暂知阴用事，姑缓数日亦佳绝。

菊本后凋乃先萎，含情欲诉无由彻。我为移植盆盎间，手汲新泉洗冻颜。

置之案侧傍砚山，呜呼菊兮托根幸在幽人间，一任户外狂飙三日足。
王官谷十咏 其七 双人石
俞充（宋代）

屹立高峰东，峭直如昔贤。夷齐耻周食，巢由傲尧天。

不畏风霜侵，所依松柏坚。五老静相对，森森莫知年。
暇日饮酒辄用靖节先生韵积二十首 其十二
俞德邻（宋代）

醉中忘世事，犹有酒醒时。未醒辄复醉，乃得与世辞。

伯伦颂酒德，佳趣端在兹。云何礼法士，闻风独迟疑。

浊酒聊可恃，渊明不吾欺。去去勿复道，有酒吾中之。
次韵端若再惠长句
周紫芝（宋代）

功名本是儿时事，过是悬知终少味。向来欲度骅骝前，无命能居百僚底。

未容晚辈识风流，顿遣前贤隔生死。党狱十年犹未开，谗口嚣嚣苦相訾。

且将皮里著阳秋，敢复眼前分浊泚。颜之厚矣终自羞，论少卑之人亦否。

路逢俗士呼与言，公独未知其趣耳。无人为吊楚客魂，谁肯更作将军地。

此心此语只自知，闻君足音惊且喜。词倾三峡颇壮观，气吞云梦真奇伟。

时从雾豹得一斑，行看飞黄日千里。如君人物尚淹留，此事宁非肉食鄙。

枘方虽自与凿乖，瓶竭那知是罍耻。一生恨未识荆州，万事政须咨伯始。

忘形已自到尔汝，论事何妨杂嘲戏。人生一笑不易得，莫遣征航有归意。
奉同原甫郓州乐郊
韩维（宋代）

诗人歌乐郊，以政不以游。
太守名是地，岂非为民谋。
下车布条教，惠爱春风柔。
丹笔平枉讼，赭衣息奸偷。
政和岁亦丰，闾里舞且讴。
及我闲暇时，驾言此淹留。
杂花艳暄朝，翠竹鲜霜秋。
有台下观渔，有堂前抗侯。
觞斝纷错，管鼓亦喧啾。
都人从公来，小大毕休休。
施设苟异此，且为民所仇。
台高池益深，不若墟与丘。
贤而后能乐，轲言良有由。
聊书太守意，庶几来者求。
再和
潜说友（宋代）

句落孤山压老林，横枝解识燮调心。
众贤戛击宗韶頀，外域流传洗靺任。
不有鹿矶功许大，好坏能兔苑乐如今。
非才久愧班东上，抱瓮何当学汉阴。
呈伯父元仲二首
周麟之（宋代）

干戈十年余，荏苒百忧至。
谁怜齿未壮，遽失彩衣戏。
扪心天不闻，空下千斛泪。
藐然一星孤，未忍随以逝。
雨湿新松楸，尘生旧鞶帨。
奈此愁绝何，况复形梦寐。
萧萧风树悲，此恨岂有既。
念昔龆齓中，从公识奇字。
一从江淮别，岁月不复记。
公寻武夷春，我友颐山桂。
此来忽相见，再拜只流涕。
忽忽悦情话，恍若已隔世。
先人有遗经，夙夜焉敢坠。
余生倘未殒，肯负平日志。
但恨不及亲，临风一嘘欷。
即事五首 其四
吕陶（宋代）

林下木奴渐熟，樽前欢伯差浓。万事都来身外，一毫不置胸中。
题王慰三明经拙好轩诗集四首 其三
何彦升（清代）

觥觥北郭梧溪集，旷代流风纪隐沦。一缕吟魂呼欲出，荒江老屋此传人。
野梅
张家珍（明代）

离离照水清且彻，粉脸迎风寒欲绝。从来傲骨故难柔，那肯低头避霜雪。

自揣良非鼎俎资，瘦影惟堪对明月。
和王介夫游西禅兼呈黄承制
蔡襄（宋代）

山城只有四围青，海国都无一点尘。荔子风标全占夏，荷花颜色未饶春。

水边清吹传觞久，路上残阳立马频。不是閒来誇景物，欲将谣俗寄王人。
金陵留别许班王
罗万杰（明代）

相违动几载，相见未盈旬。又复嗟行役，何以慰劳人。

秣陵风土美，首夏如晚春。柳外莺声碎，雨后山色新。

子恋秦淮水，予逐京洛尘。同是天涯客，谁辨出处因。

临岐劝子归，悯默不能陈。子归无他好，柴门荷主仁。

巨觞置我前，再酌情已申。各自爱光景，毋令远游频。
客问
郭祥正（宋代）

来时麦未吐，今见秀盈畦。投阱还遭石，登云孰有梯。

尔谗徒似锦，吾醉只如泥。行止无劳问，空山杜宇啼。
义方堂瞻先贤遗像
丘葵（宋代）

性命同一原，谁能发其奥。
茫茫太虚中，指出天与道。
精思与力践，千古为独到。
春日杂兴
胡仲弓（宋代）

野性最於鱼鹤亲，自知不是世间人。
生成雪壑冰崖面，收得烟间雨笠身。
杨柳春来青眼旧，山林老去白头新。
毋多感慨令君瘦，独立斜阳一欠伸。
次韵和仲咸感怀贻道友 其二
王禹称（宋代）

好齐生死与穷通，古往今来事略同。轩后谩留烧药鼎，汉皇虚筑望仙宫。

鉴中容鬓看看老，梦里荣枯旋旋空。不逐冥鸿天外去，可怜燋烂扑灯虫。
寄题宣州开元寺
杜牧（唐代）

松寺曾同一鹤栖，夜深台殿月高低。

何人为倚东楼柱，正是千山雪涨溪。
十样花 其六
李弥逊（宋代）

陌上风光浓处。自有花王为主。富艳压群芳，蜂蝶戏，燕莺语。

东君都付与。
谢送牡丹
赵孟坚（宋代）

官舍无花甑有尘，纵将画展不如真。
若非折寄珍珠颗，几是萧条过一春。
砻岩
孙觌（宋代）

日上千峰乱，风涵万壑秋。两崖折天罅，一水涨岩幽。

绝岸飞桥过，寻源秉炬游。倚空翘翠葆，漱石走苍虬。

老树搀天立，奔云接地流。壮怀开浩荡，病骨耸飕飗。

皓首殊方去，清尊尽日留。无人与说似，胜事满南州。
碧云寺月出赠朱十六短歌
王稚登（明代）

燕山一片月，夜照白莲花。
千里万里同为客，三人五人齐忆家。
与君俱是悠悠者，意气相逢不相下。
平原侠士能斗鸡，邯郸才人堪换马。
明星落木乱纷纷，同向山中卧白云。
秋风乍起黄花塞，明月初生青草坟。
齐门弹瑟相知少，汉庭执戟郎官小。
渐离筑傍流水立，干将剑上青虹绕。
才子风流多落魄，青楼狭邪善谐谑。
赵玉刻就箜篌柱，蜀绘裂作秋千索。
禅灯绣佛夜厌厌，半醉能歌阿鹊盐。
朱公大笑黄金尽，三十青衫一孝廉。
感物
姜特立（宋代）

今年叶底已藏花，来岁还抽后岁芽。
代谢乘除无了日，须将定力看浮华。
蝶恋花
甄良友（宋代）

照水绮霞明木杪。彩翼双栖，未觉桐阴少。正是一年秋光好。世间重赌香山老。

祝寿人如群玉绕。满酌金莲，愿永谐歌笑。仙客莫疑来下早。洞中日月天昏晓。
满庭芳·香叆雕盘
苏轼（宋代）

香叆雕盘，寒生冰箸，画堂别是风光。主人情重，开宴出红妆。腻玉圆搓素颈，藕丝嫩、新织仙裳。双歌罢，虚檐转月，余韵尚悠扬。
人间，何处有，司空见惯，应谓寻常。坐中有狂客，恼乱愁肠。报道金钗坠也，十指露、春笋纤长。亲曾见，全胜宋玉，想像赋高唐。
书法蟹方后
陈造（宋代）

放麑念号鸣，易牛怜觳觫。
仁心谁独无，天机或待触。
悠悠寄宇宙，往往狥口腹。
君子一饱适，庖事不到目。
宁知刀俎间，宛转无声哭。
空蜚与土穴，暴殄无遗育。
况此佳风味，世肯贷尔族。
炳炬擒爬沙，免介荐膏馥。
向来横戈怒，不救摇牙酷。
酱浴酒拍浮，方法忍抄录。
躁扰至绝命，耳闻痛在肉。
淡茹吾能事，晚食媚山蔌。
宿长湖尾
邓深（宋代）

古木侵沙路，柴门引竹篱。
山低秋水阔，天远夕阳迟。
杳杳来鸿雁，翩翩下鹭鹚。
渔舟何处宿，横笛未休吹。
过杜浦桥
陆游（宋代）

桥北雨余春水生，桥南日落暮山横。
问君对酒胡不乐？听取菱歌烟外声。
偈颂十五首 其十二
释慧方（宋代）

十字街中六不收，本来面目绝踪由。纵饶悟得分明去，已落侬家第二头。
和林卿盘隐诗
虞俦（宋代）

溪山千里胜，花木四时春。
家酿新来熟，园收旧不贫。
上都无阙事，空谷有佳人。
天下滔滔者，谁能此问津。
般礴五千卷，辛勤四十春。
向来忧国意，肯顾在家贫。
丘壑宁违性，功名恐悮人。
似闻归赋后，喜气日津津。
和许守重阳出城韵
吴芾（宋代）

晓从千骑越重闉，轧轧篮舆渡古津。
万叠青山烟漠漠，一溪寒古石粼粼。
笑携红袖寻莲社，醉折黄花上葛巾。
此会从今成故事，他年应记座中人。
踏莎行（和赵国兴知录韵）
辛弃疾（宋代）

吾道悠悠，忧心悄悄。最无聊处秋光到。西风林外有啼鸦，斜阳山下多衰草。
长忆商山，当年四老。尘埃也走咸阳道。为谁书到便幡然，至今此意无人晓。
偈颂一百零九首
释可湘（宋代）

语是谤，默是诳。
语默向上一机，佛祖闻而胆丧。
曾郎辊三个木扑，德山挥一条白棒。
尽是弄精魂，呈影像。
何似脚指筑著，挨门拶著。
卷帘见著，堪作衲僧榜样。
一声鹤唳千峰上。
诸子将筑室以画图相示三首
苏辙（宋代）

旧庐近已借诸子，新宅分甘临老时。
万里松楸终独往，四方兄弟亦何疑。
竹间疏户幽人到，林上长松野鹤期。
已觉高轩惭卫赐，可怜黄犬哭秦斯。
声声慢（逃禅作菊、桂、秋荷，目之曰三逸）
周密（宋代）

妆额黄轻，舞衣红浅，西风又到人间。小雨新霜，萍池藓径生寒。输它汉宫姊妹，粲星钿、霞佩珊珊。凉意早，正金盘露洁，翠盖香残。

三十六宫秋好，看扶疏仙影，伴月长闲。宝络风流，何如细蕊堪餐。幽香未应便减，傲清霜、正自宜看。吟思远，负东篱、还赋小山。
范文正公文集序
苏轼（宋代）

庆历三年，轼始总角，入乡校，士有自京师来者，以鲁人石守道所作《庆历圣德诗》示乡先生。轼从旁窥观，则能诵习其辞，问先生以所颂十一人者何人也？先生曰：“童子何用知之？”轼曰：“此天人也耶，则不敢知；若亦人耳，何为其不可！”先生奇轼言，尽以告之,且曰：“韩、范、富、欧阳，此四人者，人杰也。”时虽未尽了，则已私识之矣。嘉祐二年，始举进士至京师，则范公殁。既葬而墓碑出，读之至流涕，曰：“吾得其为人。”盖十有五年而不一见其面，岂非命也欤？

是岁登第，始见知于欧阳公，因公以识韩、富。皆以国士待轼，曰：“恨子不识范文正公。”呜呼！公之功德，盖不待文而显，其文亦不待序而传。然不敢辞者，自以八岁知敬爱公，今四十七年矣。彼三杰者，皆得从之游，而公独不识，以为平生之恨。若获挂名其文字中，以自托于门下士之末，岂非畴昔之愿也哉！

古之君子，如伊尹、太公、管仲、乐毅之流，其王霸之略，皆素定于畎亩中，非仕而后学者也。淮阴侯见高帝于汉中，论刘、项短长，画取三秦，如指诸掌，及佐帝定天下，汉中之言，无一不酬者。诸葛孔明卧草庐中，与先主论曹操、孙权，规取刘璋，因蜀之资，以争天下，终身不易其言。此岂口传耳受尝试为之而侥幸其或成者哉。

公在天圣中，居太夫人忧，则已有忧天下致太平之意，故为万言书以遗宰相。天下传诵。至用为将，擢为执政，考其平生所为，无出此书者。其于仁义礼乐，忠信孝弟，盖如饥渴之于饮食，欲须臾忘而不可得。如火之热，如水之湿，盖其天性有不得不然者。虽弄翰戏语，率然而作，必归于此。故天下信其诚，争师尊之。
感遇四首 其三
王浍（元代）

光风荡繁囿，丹绿缀柔柯。游子去万里，空闺歛翠蛾。

行云落江水，酒尽不成歌。鸡飞与狗走，妾命独奈何。
馀干黄师求北窗诗
韩淲（宋代）

陶令一北窗，今古自无对。折腰岂为米，归来本非退。

平生羲皇岂，肯与时向背。当年五柳传，谁云闭关辈。

子能知其然，此意要常在。渊明不吾欺，是中诚可爱。
大夫松
钱闻诗（宋代）

秦皇昔上上霄峰，正恐行行憩此松。
莫道大夫惟爵五，误恩疑更有加封。
右丞相张公达明营别墅于汝川记可游者九处绘而为图贻书属晋陵孙某赋之 澹台书堂
孙觌（宋代）

松根络断崖，石脚泫细泉。书堂何代育，故物尚依然。

右丞今摩诘，尚友千载前。神交梦仙舟，地胜真辋川。

散策尘外躅，脱屣区中缘。杯尊酌花鸟，一醉藉草眠。
大司寇刘公孙尧士来求黄太史碑文却还大庾仆曾拜公于家食因附致哀挽之私
黎民表（明代）

林泉不为苍生起，陇兆俄惊白马悲。淮海军储飞挽日，茂陵词赋谢归时。

论功合上云台画，纪实应存太史碑。玉树传家知不愧，生刍何处寄遐思。
题元人名绘集锦卷 其一 赵孟頫文石疏篁
弘历（清代）

作石无非飞白法，作竹兼能金错刀。松雪斋中偶弄墨，如不经意神常超。

瞻彼淇澳兴遐想，刻画求媚真儿曹。